b'\n_START_ARTICLE_\nViki Gro\xc5\xa1elj\n_START_SECTION_\nLiterarno delo\n_START_PARAGRAPH_\nViki Gro\xc5\xa1elj je avtor trinajstih knjig in soavtor ve\xc4\x8d kot dvajsetih. Med drugimi tudi knjige Seven Summits leta 2000, katere avtor je britanski alpinist Steve Bell, in knjige italijanskega alpinista Reinholda Messnerja Die Grossen W\xc3\xa4nde, ki je istega leta iz\xc5\xa1la pri nem\xc5\xa1ki zalo\xc5\xbebi BLW. Ti dve sta \xc5\xa1e posebej proslavili slovenski alpinizem in njegove dose\xc5\xbeke v svetu. Messner pripisuje Slovencem kar osem od dvaintridesetih najve\xc4\x8djih dose\xc5\xbekov v velikih stenah Himalaje ob koncu drugega tiso\xc4\x8dletja. Gro\xc5\xa1elj je objavil tudi \xc5\xa1tevilne \xc4\x8dlanke v na\xc5\xa1ih in tujih revijah ter \xc4\x8dasopisih. _NEWLINE_V svojih knjigah poleg alpinisti\xc4\x8dnega dela odprav opi\xc5\xa1e tudi pokrajino, v kateri se osvojene gore nahajajo, zgodovino te de\xc5\xbeele in v kak\xc5\xa1nih razmerah danes \xc5\xbeivijo ljudje.\n_START_SECTION_\nPrehodil bi svet za en sam nasmeh\n_START_PARAGRAPH_\nV knjigi Prehodil bi svet za en sam nasmeh je opisal projekt najvi\xc5\xa1ji vrhovi celin in okoli\xc5\xa1\xc4\x8dine svojih alpinisti\xc4\x8dnih dose\xc5\xbekov. Na Mont Blanc je splezal leta 1974 po Brownovi novi smeri v Aguille de Plan, kjer je \xc5\xa1tiri leta prej umrl njegov brat Silvo. Leta 1975 je bil Gro\xc5\xa1elj izbran v \xc5\xa1esto jugoslovansko odpravo v Himalajo, s katero so se povzpeli na Makalu. To je bil prvi osvojeni jugoslovanski osemtiso\xc4\x8dak. Spomladi leta 1979 je sledila odprava na Mount Everest. Ta je bila uspe\xc5\xa1na, kljub temu da Gro\xc5\xa1lju ni uspelo priti do vrha. Leta 1985 sta se z Danilom Cedilnikom \xe2\x80\x93 Denom pridru\xc5\xbeila re\xc5\xa1kim planincem, ki so odhajali v Afriko na treking in se medtem povzpela na najvi\xc5\xa1ji vrh te celine. Leta 1986 se je pridru\xc5\xbeil skupini planincev in izletnikov, ki je pod vodstvom Janeza Pretnarja za pet tednov odhajala na potepanje po \xc4\x8cilu, Argentini in Peruju. Med tem izletom so se povzpeli na Aconcaguo. Leta 1987 sta se s Toma\xc5\xbeem Jamnikom odpravila na najvi\xc5\xa1ji vrh Severne Amerike, a je zaradi Toma\xc5\xbeeve bolezni na vrh pri\xc5\xa1el le Gro\xc5\xa1elj. Po vseh teh vzponih in po vseh do takrat prehojenih osemtiso\xc4\x8dakih se je leta 1988 povzpel \xc5\xa1e na najvi\xc5\xa1ji vrh Avstralije, Mount Kosciusko, ki je najni\xc5\xbeji in najla\xc5\xbeje dostopen izmed vseh najvi\xc5\xa1jih vrhov celin. _NEWLINE_\xe2\x80\x83\n_START_SECTION_\nNa smu\xc4\x8deh od 0 do 8000 metrov\n_START_PARAGRAPH_\nV knjigi je opisal svoj istoimenski projekt. Na poglavja je razdeljena glede na nadmorsko vi\xc5\xa1ino, s katere je smu\xc4\x8dal. Na nadmorski vi\xc5\xa1ini ni\xc4\x8d metrov je na smu\xc4\x8deh potoval na severni te\xc4\x8daj. Poleg Gro\xc5\xa1lja so se potovanja udele\xc5\xbeili \xc5\xa1e Stane Klemenc, Rafko Vodi\xc5\xa1ek in Stipe Bo\xc5\xbei\xc4\x87. Vseh 80 km so vso opremo vlekli za sabo na saneh. Na te\xc4\x8daj so dospeli po \xc5\xa1tirih dneh smu\xc4\x8danja, to\xc4\x8dno lego severnega te\xc4\x8daja pa so dolo\xc4\x8dili s pomo\xc4\x8djo GPS-a. _NEWLINE_Med ni\xc4\x8d in tiso\xc4\x8d metri je opravil pre\xc4\x8denje Finske na smu\xc4\x8deh. Udele\xc5\xbeil se je organiziranega tekmovanja na smu\xc4\x8deh, ki ga prirejajo finski smu\xc4\x8darski zanesenjaki. Udele\xc5\xbeenci v sedmih dneh na teka\xc5\xa1kih smu\xc4\x8deh pre\xc4\x8dijo Finsko od meje z Rusijo na vzhodu do meje s \xc5\xa0vedsko na zahodu, kar znese 450 kilometrov. Dnevne etape so dolge od 45 do 75 kilometrov, tek pa nima tekmovalnega zna\xc4\x8daja. _NEWLINE_Nad tiso\xc4\x8d in dva tiso\xc4\x8d metri je v na\xc5\xa1ih in tujih gorah opravil veliko zahtevnih spustov. Najlep\xc5\xa1e smu\xc4\x8danje v vi\xc5\xa1inah nad 1000 metrov pa je do\xc5\xbeivel leta 1997 na Antarktiki. Nekaj dni po vzponu na Mount Vinson so izkoristili za spuste z vrhov gorske verige Patriot. Tu so opravili tudi spuste z vi\xc5\xa1ine nad 2000 metrov. Pri tem so bili tudi prvi, ki so stopili na te vrhove, zato so jim lahko dali ime. Poimenovali so jih Slovenija, Hrva\xc5\xa1ka, Matija in Slovenica. Dolgo \xc4\x8dasa si je Gro\xc5\xa1elj ogledoval severno steno Krna, katere ni \xc5\xa1e nih\xc4\x8de presmu\xc4\x8dal. Njemu je to uspelo leta 1988._NEWLINE_Nad tri tiso\xc4\x8d metri je s spusti nadaljeval v visokih gorah Evrope. Leta 1978 so v francoski \xc5\xa1oli smu\xc4\x8danja in alpinizma opravili nekaj spustov z gora nad Chamonixem, npr. z ve\xc4\x8d kot 3200 metrov visokega Grand Montetsa \xe2\x80\xa6 Istega leta se je udele\xc5\xbeil tudi 30 km dolgega teka\xc5\xa1kega tekmovanja Glocknerlauf, ki poteka pod Grossglocknerjem.  _NEWLINE_Nad \xc5\xa1tiri tiso\xc4\x8d metri je smu\xc4\x8dal z najvi\xc5\xa1jega vrha Antarktike, Mount Vinsona. Gro\xc5\xa1elj se je na vrh Mount Vinsona skupaj s tremi soplezalci povzpel po 2500 metrov visoki ju\xc5\xbeni steni, ki v najvi\xc5\xa1jem delu do takrat \xc5\xa1e ni bila preplezana. Novo smer so poimenovali Slovenska.  S tem je bil osvojen zadnji od najvi\xc5\xa1jih vrhov celin za Slovenijo, pa tudi za Hrva\xc5\xa1ko, saj je z Gro\xc5\xa1ljem plezal tudi hrva\xc5\xa1ki alpinist Stipe Bo\xc5\xbei\xc4\x87. Gro\xc5\xa1elj se je z vrha spustil na smu\xc4\x8deh. _NEWLINE_Nad pet tiso\xc4\x8d metri je smu\xc4\x8dal z najvi\xc5\xa1jega vrha Evrope, Elbrusa. Gro\xc5\xa1elj je bil za ta vzpon sprejet na razpisu planinske zveze Vojvodine. Nad \xc5\xa1est tiso\xc4\x8d metri je smu\xc4\x8dal z najvi\xc5\xa1jega vrha Severne Amerike, Denalija. Na tej vi\xc5\xa1ini je smu\xc4\x8dal tudi v Himalaji: s 6386 metrov visokega Dzavaparija II in 6490 metrov visokega Dzavaparija I. Leta 1987 se je povzpel na najvi\xc5\xa1ji vrh Severne Amerike McKinley \xe2\x80\x93 Denali. Na vrh je splezal po skoraj 2000 metrov visoki steni in se na smu\xc4\x8deh spustil z njega. _NEWLINE_Nad sedem tiso\xc4\x8d metri je smu\xc4\x8dal s Pika Lenina v Kirgistanu, ko je bil del 15-\xc4\x8dlanske odprave. Nad osem tiso\xc4\x8d metri pa je med policijsko odpravo smu\xc4\x8dal s \xc4\x8co Oja. V Himalaji je sicer prvi\xc4\x8d smu\xc4\x8dal med odpravo na Kang\xc4\x8dendzengo.\n_START_SECTION_\nVelikani Himalaje\n_START_PARAGRAPH_\nV letih od 2005 do 2013 je Gro\xc5\xa1elj v sodelovanju s TV Slovenija pripravil dokumentarno TV-serijo Velikani Himalaje, v kateri predstavlja \xc5\xa1tirinajst vrhov na\xc5\xa1ega planeta, ki segajo ve\xc4\x8d kot 8000 metrov visoko, in zgodovino plezanja nanje. TV-serijo dopolnjuje knjiga Velikani Himalaje, ki je posve\xc4\x8dena 21 slovenskim alpinistom, ki so ostali na Himalaji in \xc5\xa1e trem alpinistom iz drugih dr\xc5\xbeav, ki so bili v odpravah skupaj s slovenskimi alpinisti in so tudi ostali na gori. V njej so opisani vsi prvi pristopi na osemtiso\xc4\x8dake in vsi pomembnej\xc5\xa1i pristopi v preteklih letih. Predstavljeni pa so tudi vsi slovenski pristopi oz. vse uspe\xc5\xa1ne in neuspe\xc5\xa1ne slovenske odprave na osemtiso\xc4\x8dake ter vse tuje odprave, v katerih so sodelovali slovenski alpinisti. Slovenci smo kot deveta dr\xc5\xbeava sveta zaklju\xc4\x8dili na\xc4\x8drt 14 x 8000 (povzpeli smo se na vseh 14 osemtiso\xc4\x8dakov).'